Эдийн засгийн байнгын хорооны Ажлын хэсгийн

хуралдааны товч мэдээ

2016 оны 02 дүгээр сарын 02-ны өдрийн 10.00 цагаас “Г” танхимд Эрдэс баялгийн салбарын ил тод байдлын тухай хуулийн төсөл болон холбогдох бусад хуулийн төслүүдийг хэлэлцүүлэгт бэлтгэх үүрэг бүхий ажлын хэсгийн хуралдаан болов.

Хуралдаанд ажлын хэсгийн ахлагч, Улсын Их Хурлын гишүүн Г.Уянга, гишүүн С.Одонтуяа, А.Тлейхан нар оролцсон бөгөөд Улсын Их Хурлын гишүүн С.Дэмбэрэл саналаа ирүүлсэн.

Ажлын хэсгийн хуралдаанаар Эрдэс баялгийн салбарын ил тод байдлын тухай хуулийн төсөл болон холбогдох бусад хуулийн төслүүдийг хэлэлцүүлэгт бэлтгэх үүрэг бүхий ажлын дэд хэсгийн боловсруулсан зарчмын зөрүүтэй саналын томьёолол дээр ярилцаж, зарчмын зөрүүтэй саналын томьёоллуудыг санал нэгтэйгээр Байнгын хорооны хуралдаанд оруулахаар тогтов.

Улсын Их Хурлын гишүүн А.Тлейхан Эрдэс баялгийн салбарын ил тод байдлын тухай хуулийн төсөлд "...зөрчсөн тайлан гаргагчийг нэг сарын хөдөлмөрийн хөлсний доод хэмжээг 15 дахин нэмэгдүүлсэнтэй тэнцэх хэмжээний төгрөгөөр торгоно” гэсэн заалтуудыг бусад хуулиудтай уялдуулан боломжит хэмжээгээр дээшлүүлэх хэрэгтэй гэсэн саналыг гаргасан болно.

Эдийн засгийн байнгын хорооны ажлын алба.